

**REKOMENDACIJA**

**DĖL VALSTYBĖS TARNAUTOJŲ ATLEIDIMO IŠ PAREIGŲ ŠALIŲ**

**SUSITARIMU**

**2017-06-13**

**VILNIUS**

**TURINYS**

[ĮŽANGA 3](#_Toc478994485)

[1. VALSTYBĖS TARNAUTOJO ATLEIDIMO IŠ PAREIGŲ ŠALIŲ SUSITARIMU TVARKA IR SUSITARIMO TURINYS 3](#_Toc478994486)

[2. VALSTYBĖS TARNAUTOJUI, ATLEIDŽIAMAM IŠ PAREIGŲ ŠALIŲ SUSITARIMU, TAIKOMOS GARANTIJOS 4](#_Toc478994487)

[Rekomenduojama rašytinio susitarimo dėl valstybės tarnautojo atleidimo iš pareigų šalių susitarimu forma 6](#_Toc478994488)

ĮŽANGA

Rekomendacijos tikslas – padėti valstybės ir savivaldybių institucijoms ir įstaigoms tinkamai taikyti Valstybės tarnybos įstatymo ir su juo susijusių teisės aktų nuostatas, kai valstybės tarnautojai atleidžiami iš pareigų šalių susitarimu.

Rekomendacija parengta išanalizavus Valstybės tarnybos departamente gaunamus valstybės ir savivaldybės institucijų ir įstaigų bei asmenų paklausimus. Jų pagrindu galima išskirti pagrindines Valstybės tarnybos įstatymo nuostatų, reglamentuojančių valstybės tarnautojų atleidimą iš pareigų šalių susitarimu, praktinio įgyvendinimo problemas, šalims skirtingai interpretuojant:

1. susitarimo turinį;
2. išeitinės išmokos dydžio skaičiavimą.

Atkreipiame dėmesį, kad Valstybės tarnybos departamentui nėra suteikta teisė aiškinti įstatymus ir kitus teisės aktus, todėl šioje rekomendacijoje pateikta Valstybės tarnybos departamento nuomonė dėl teisės aktų nuostatų taikymo negali būti vertinama kaip oficialus teisės aktų aiškinimas.

1. VALSTYBĖS TARNAUTOJO ATLEIDIMO IŠ PAREIGŲ ŠALIŲ SUSITARIMU TVARKA IR SUSITARIMO TURINYS

Valstybės tarnautojų atleidimą iš pareigų šalių susitarimu reglamentuoja Valstybės tarnybos įstatymo (toliau – VTĮ) 44 straipsnio 1 dalies 21 punktas, 3 dalis bei VTĮ 41 straipsnio 2 ir 6 dalių nuostatos.

VTĮ 44 straipsnio 1 dalies 21 punktas nurodo, jog valstybės tarnautojas atleidžiamas iš pareigų, kai yra sudaromas šalių susitarimas dėl įstaigos vadovo (išskyrus įstaigos vadovą, priimamą į pareigas politinio (asmeninio) pasitikėjimo pagrindu) ir karjeros valstybės tarnautojo atleidimo iš pareigų. Esminė atleidimo pagal minėtą teisės normą sąlyga – šalių susitarimas, t. y. savanoriškai suderinta šalių valia.

Valstybės tarnautojo atleidimo iš pareigų šalių susitarimu **tvarka** nustatyta VTĮ 44 straipsnio 3 dalyje, kur nurodoma, jog įstaigos vadovas (išskyrus įstaigos vadovą, priimamą į pareigas politinio (asmeninio) pasitikėjimo pagrindu) ar karjeros valstybės tarnautojas gali raštu pateikti pasiūlymą jį į pareigas priėmusiam asmeniui, o į pareigas priėmęs asmuo gali raštu pateikti pasiūlymą įstaigos vadovui (išskyrus įstaigos vadovą, priimamą į pareigas politinio (asmeninio) pasitikėjimo pagrindu) ar karjeros valstybės tarnautojui dėl atleidimo iš pareigų šalių susitarimu. Jeigu šalis, gavusi tokį pasiūlymą, sutinka su pasiūlymu, per 7 dienas turi apie tai pranešti šaliai, pateikusiai tokį pasiūlymą. Jeigu šalis, gavusi pasiūlymą, per 7 dienas nepraneša, kad sutinka su pateiktu pasiūlymu, laikoma, kad pasiūlymas atmestas. Dėl tarnybos santykių nutraukimo šalių susitarimu teisėtumo paminėtina Lietuvos vyriausiojo administracinio teismo 2014 m. spalio 15 d. nutartis administracinėje byloje Nr. A-492-1507-14, kurioje teisėjų kolegija konstatavo, kad [Valstybės tarnybos įstatymo](https://www.infolex.lt/ta/17188) [44](https://www.infolex.lt/tp/874480) straipsnio 3 dalyje nustatytas 7 dienų terminas yra maksimalus terminas, per kurį šalis, gavusi pasiūlymą, turi dėl jo apsispręsti, o tai reiškia, kad savo valią ji gali pareikšti ir pirmąją, ir paskutinę nustatyto termino dieną.

Šalims susitarus dėl valstybės tarnautojo atleidimo iš pareigų šalių susitarimu, sudaromas rašytinis susitarimas.

Pažymėtina, jog VTĮ 44 straipsnio 3 dalyje numatytas susitarimo, kaip oficialaus dokumento, turinys. Jame turi būti nurodoma:

* laikas, nuo kurio valstybės tarnautojas yra atleidžiamas iš pareigų;
* sutartas kompensacijų mokėjimo būdas ir su juo susijusių garantijų taikymas;
* kitos sąlygos (nepanaudotų atostogų suteikimas ir kitos sąlygos).

Rekomendacijos pabaigoje pateikiama Valstybės tarnybos departamento rekomenduojama taikyti rašytinio susitarimo dėl valstybės tarnautojo atleidimo iš pareigų šalių susitarimu forma.

1. VALSTYBĖS TARNAUTOJUI, ATLEIDŽIAMAM IŠ PAREIGŲ ŠALIŲ SUSITARIMU, TAIKOMOS GARANTIJOS

Valstybės tarnautojų socialines ir kitas garantijas reglamentuoja VTĮ VIII skyrius „Valstybės tarnautojų socialinės ir kitos garantijos“.

VTĮ 41 straipsnyje reglamentuota pagal kokius pagrindus atleistiems valstybės tarnautojams mokamos išeitinės išmokos, išeitinių išmokų dydžiai ir jų mokėjimo tvarka. Šio straipsnio 6 dalyje nustatyta, kad šio Įstatymo 44 straipsnio 1 dalies 21 punkte nurodytu pagrindu (šalių susitarimu) atleidžiamam iš pareigų įstaigos vadovui (išskyrus įstaigos vadovą, priimamą į pareigas politinio (asmeninio) pasitikėjimo pagrindu) ir karjeros valstybės tarnautojui mokama kompensacija, **kuri gali būti mokama vienu iš dviejų būdų (**kuris turi būti nurodomas ir rašytiniame šalių susitarime dėl valstybės tarnautojo atleidimo iš pareigų šalių susitarimu):

1) mokama kompensacija, kuri yra šio straipsnio 2 dalyje nurodytos išmokamos išeitinės išmokos dydžio ir kuri išmokama tokiam valstybės tarnautojui jo atleidimo iš pareigų dieną, arba

2) mokama kompensacija, kuri yra šio straipsnio 2 dalyje nurodytos išmokamos išeitinės išmokos dydžio ir kuri išmokama tokiam valstybės tarnautojui šio straipsnio 4 dalyje nustatyta tvarka, t. y. kas mėnesį lygiomis dalimis, praėjus mėnesiui nuo valstybės tarnautojo atleidimo iš pareigų dienos. Šiuo atveju iš pareigų atleidžiamam valstybės tarnautojui taip pat taikomos garantijos, numatytos šio Įstatymo 43 straipsnio 2 ir 3 dalyse (teisė būti įtrauktam į valstybės tarnautojų rezervą).

Pažymėtina, jog šalių susitarimu atleidžiamam iš pareigų karjeros valstybės tarnautojui ar įstaigos vadovui, kuriam kompensacija mokama 2-uoju būdu, taikoma papildoma garantija – 6 mėnesius nuo atleidimo iš pareigų dienos Vyriausybės nustatyta tvarka siūlomos tos pačios ar žemesnės kategorijos karjeros valstybės tarnautojo pareigos. Šalių susitarimu atleidžiamam iš pareigų valstybės tarnautojui pageidaujant kompensaciją gauti 1-uoju būdu, pastaroji garantija nėra taikoma.

***Dėl kompensacijos dydžio***

Kaip jau buvo minėta, kalbant apie kompensacijos dydį, kuris mokamas valstybės tarnautojui atleidžiamam iš pareigų šalių susitarimu, VTĮ 41 straipsnio 6 dalyje pateikiama nuoroda į VTĮ 41 straipsnio 2 dalį, t. y. nustatyta, kad valstybės tarnautojui mokama kompensacija, kuri yra šio straipsnio 2 dalyje nurodytos išmokamos išeitinės išmokos dydžio. t. y. dydis nėra sutarimo objektas.

Vadovaujantis VTĮ 41 straipsnio 2 dalimi, šalių susitarimu atleidžiamam iš pareigų valstybės tarnautojui priklausančios **kompensacijos dydis priklauso nuo valstybės tarnautojo tarnybos valstybės ar savivaldybės institucijoje ar įstaigoje stažo (ne nuo bendro tarnybos Lietuvos valstybei stažo),** į tarnybos stažą valstybės ar savivaldybės institucijoje ar įstaigoje (toliau – stažas įstaigoje)taip pat įskaitomas laikas, kurį valstybės tarnautojas šio Įstatymo 18, 19 ir 20 straipsniuose nustatytais atvejais buvo perkeltas į kitas pareigas, taip pat 43 straipsnio 1 dalyje nustatytais atvejais, kai valstybės tarnautojas iki pareigybės panaikinimo buvo perkeltas į kitas pareigas**:**

1) iki 5 metų stažą įstaigoje turinčiam valstybės tarnautojui mokama 2 mėnesių jo gauto vidutinio darbo užmokesčio (toliau – VDU) dydžio kompensacija;

2) nuo 5 iki 10 metų stažą įstaigoje turinčiam valstybės tarnautojui – 3 mėnesių VDU dydžio kompensacija;

3) nuo 10 iki 20 metų stažą įstaigoje turinčiam valstybės tarnautojui – 4 mėnesių VDU dydžio kompensacija;

4) daugiau nei 20 metų įstaigoje turinčiam valstybės tarnautojui – 6 mėnesių VDU dydžio kompensacija.

Atsižvelgiant į išdėstytas nuostatas, pažymime, kad dėl valstybės tarnautojui mokamos kompensacijos dydžio nesitariama ir vadovai negali nei padidinti, nei sumažinti kompensacijos dydžio, tariamasi tik dėl kompensacijos mokėjimo būdo (1) arba (2).

Taip pat atkreiptinas dėmesys į tai, kad valstybės tarnautojui, kuriam kompensacija mokama 2-uoju būdu, jos mokėjimas nutraukiamas, jeigu asmuo pradeda eiti valstybės tarnautojo pareigas ar priimamas į darbą valstybės ar savivaldybės įstaigoje, išlaikomoje iš valstybės ar savivaldybės biudžeto, Valstybinio socialinio draudimo fondo biudžeto ar iš kitų valstybės įsteigtų fondų lėšų, valstybės ar savivaldybės įmonėje, viešojoje įstaigoje, kurių savininkė yra valstybė arba savivaldybė, ar Lietuvos banke. Pažymėtina, kad jeigu valstybės tarnautojas, kuris atleidžiamas iš pareigų šalių susitarimu yra įsidarbinęs anksčiau, t. y. iki atleidimo iš valstybės tarnautojo pareigų dienos, manytume, kad tokiam buvusiam valstybės tarnautojui nėra taikoma VTĮ 41straipsnio 4 dalyje nustatyta taisyklė dėl išeitinės išmokos mokėjimo nutraukimo. Valstybės tarnautojui, kuriam kompensacija mokama 1-uoju būdu, kompensacijos mokėjimas negali būti nutraukiamas, nes visas jos dydis išmokamas valstybės tarnautojo atleidimo iš pareigų dieną

***Dėl tarnybos stažo įstaigoje skaičiavimo***

Atkreiptinas dėmesys, jog VTĮ 41 straipsnio 2 dalyje reglamentuota, kad į tarnybos stažą įstaigoje įskaitomas laikas, kurį valstybės tarnautojas šio Įstatymo 18, 19 ir 20 straipsniuose nustatytais atvejais buvo perkeltas į kitas pareigas, taip pat 43 straipsnio 1 dalyje nustatytais atvejais, kai valstybės tarnautojas iki pareigybės panaikinimo buvo perkeltas (paskirtas) į kitas pareigas.Manytume, kad šioje nuostatoje nėra nustatyta, kad valstybės tarnautojo tarnybos stažas valstybės ar savivaldybės institucijoje ar įstaigojeturi būti nepertraukiamas.

Nuo 2012 m. liepos 5 d. įsigaliojus Konstitucinio Teismo 2012 m. liepos 3 d nutarimui „D**ėl Lietuvos Respublikos valstybės tarnybos įstatymo pakeitimo įstatymo įgyvendinimo įstatymo 4 straipsnio 5 dalies atitikties Lietuvos Respublikos Konstitucijai“** valstybės tarnautojams nuo 1990 m. kovo 11 d. iki 2002 m. liepos 1 d. ėjusiems A ir B lygių paslaugų valstybės tarnautojų pareigas galėjo būti perskaičiuotas tarnybos stažas į jį įskaitant nurodytu laikotarpiu eitas paslaugų valstybės tarnautojo pareigas. Jei į tarnybos stažą valstybės tarnautojui įskaičiuotas laikotarpis, kai jis ėjo paslaugų valstybės tarnautojo pareigas ir įstaigoje, iš kurios atleidžiamas šaliu susitarimu ir kitoje įstaigoje, iš kurios buvo perkeltas į įstaigą, iš kurios atleidžiamas, tai skaičiuojant *stažą įstaigoje* reikėtų atsižvelgti į laikotarpius, kai jis ėjo paslaugų valstybės tarnautojo pareigas abiejose įstaigose.

Atsižvelgiant į aukščiau išdėstytas nuostatas, manytume, kad skaičiuojant *stažą įstaigoje* reikėtų atsižvelgti į visus laikotarpius, kai valstybės tarnautojas ėjo valstybės tarnautojo pareigas įstaigoje iš kurios atleidžiamas šaliu susitarimu, o jeigu į šią įstaigą jis buvo perkeltas iš kitos įstaigos pagal VTĮ 18, 19, 20 straipsnius ar 43 straipsnio 1 dalį, tai ir į stažą kitoje įstaigoje.

Direktoriaus pavaduotojas Osvaldas Šarmavičius

Rekomenduojama rašytinio susitarimo dėl valstybės tarnautojo atleidimo iš pareigų šalių susitarimu forma

Herbas

Dokumento sudarytojo pavadinimas

(Įstaigos duomenys)

**ŠALIŲ SUSITARIMAS**

\_\_\_\_\_\_\_\_\_\_\_\_\_\_

(data)

\_\_\_\_\_\_\_\_\_\_\_\_\_\_

(susitarimo sudarymo vieta)

Vadovaujantis Lietuvos Respublikos valstybės tarnybos įstatymo 44 straipsnio 1 dalies 21 punktu, 3 dalimi, 41 straipsnio 6 dalimi ir atsižvelgiant į \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (atleidžiamo iš pareigų valstybės tarnautojo ar valstybės

 tarnautoją į pareigas priėmusio asmens pareigos, vardas ir pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pasiūlymą atleisti valstybės tarnautoją iš pareigų šalių susitarimu,

 (pasiūlymo data)

 s u d a r o m a s š i s s u s i t a r i m a s:

1. Nuo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ atleisti \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (data, nuo kurios valstybės tarnautojas yra atleidžiamas iš pareigų) (atleidžiamo iš pareigų valstybės tarnautojo vardas ir pavardė) iš \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ( \_\_\_ lygis \_\_\_ kategorija)

 (atleidžiamo iš pareigų valstybės tarnautojo pilnas pareigų pavadinimas) (nurodyti) (nurodyti)

 pareigų šalių susitarimu.

1. Išmokėti \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

 (atleidžiamo iš pareigų valstybės tarnautojo vardas ir pavardė) (nurodyti skaičių žodžiais)

mėnesių jo/jos gauto vidutinio darbo užmokesčio dydžio kompensaciją Lietuvos Respublikos valstybės tarnybos įstatymo 41 straipsnio 6 dalyje \_1 ar 2\_ punkte nustatyta

 (nereikalingą išbraukti)

tvarka.

Kitos sąlygos, dėl kurių susitariama\_\_\_\_\_\_\_\_\_\_\_\_\_\_ .

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 (valstybės tarnautoją į pareigas priėmusio (parašas) (valstybės tarnautoją į pareigas priėmusio

 asmens pareigos) asmens vardas ir pavardė)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 (atleidžiamo iš pareigų valstybės tarnautojo (parašas) (atleidžiamo iš pareigų valstybės tarnautojo

 pareigos) vardas ir pavardė)